**Katarina Barley** (fødd 19. november 1968 i Köln) er ein tysk jurist og politikar (SPD), og frå 2019 medlem av Europaparlamentet. Ho blei fødd som britisk statsborgar og blei tysk statsborgar seinare.

Barley var justisminister i Tyskland frå 2018 til 2019, og tidlegare frå 2017 til 2018 tysk familieminister. Ein kort periode fungerte ho som arbeids- og sosialminister. Barley blei medlem av Forbundsdagen ved valet i 2013. Ho var generalsekretær i SPD frå 2015 til 2017.

Liv og virke
------------

### Bakgrunn

Katarina Barley er dotter av ein engelsk journalist i Deutsche Welle, og ein tysk lege. Etternamnet har ho frå faren sin, som er frå Lincolnshire i England. Ho blei fødd som britisk statsborgar, og fekk fyrst tysk statsborgarskap seinare i livet, og har dobbelt statsborgarskap.

Barley var tidlegare gift med advokaten Antonio som i likskap med ho sjølv er statsborgar i to europeiske land, Spania og Nederland. Dei møtte kvarandre då dei begge studerte i Paris, og har to barn saman. Ho har nemnd at borna hennar har fire besteforeldre frå fire forskjellige europeiske land.

### Yrkeskarriere

Barley studerte juss ved Philipps-Universität Marburg og Université Paris-Sud. Hun tok diplom i fransk rett (Diplôme de Droit Français) i Paris i 1990, tysk juridisk embetseksamen i 1993 og juridisk doktorgrad ved Westfälische Wilhelms-Universität Münster i 1998.

Barley arbeidde fyrst som forretningsadvokat i advokatfirmaet Wessing & Berenberg-Gossler i Hamburg (no Taylor Wessing etter fusjonen med eit britisk advokatfirma) fram til 1999. Deretter var ho vitskapleg tilsett ved landdagen i Rheinland-Pfalz og vitskapleg tilsett ved Bundesverfassungsgericht. Barley var frå 2005 til 2006 tysk utsending til Maison de la Grande Région/Haus der Großregion i Luxembourg, eit regionalt samarbeidsforum for Luxembourg og tilgrensande tyske, franske og belgiske regionar. Frå 2007 til 2008 arbeidde ho som dommar og frå 2008 til 2013 var ho tilsett som rådgjevar i Justis- og forbrukardepartementet i delstaten Rheinland-Pfalz.

### Politiske verv

Barley har vore engasjert i lokal- og delstatspolitikk sidan 1994 og blei vald som medlem av Forbundsdagen i 2013. Ho blei utnemnd som familieminister i den føderale regjeringa 2. juni 2017, da hennar føregangar Manuela Schwesig gjekk av for å bli ministerpresident i Mecklenburg-Vorpommern. Barley var frå 14. mars 2018 til 27. juni 2019 justisminister i Tyskland. Ho gjekk av som justisminister då ho i 2019 blei vald som medlem av Europaparlamentet, og sa dimed også fra seg medlemskapen i Forbundsdagen.

Kjelder
-------

1. ↑  Quoos, Jochen Gaugele, Christian Kerl und Jörg (25. juni 2016). «SPD-Generalsekretärin Katarina Barley: „Jetzt ist nichts mehr wie vorher"». *www.morgenpost.de* (på tysk). Henta 17. april 2022.
2. ↑  «Germany disappointed by May's Brexit plan, suggests second referendum». *Reuters* (på engelsk). 22. januar 2019. Henta 17. april 2022.
3. ↑  «Katarina Barley». www.bundesregierung.de. Arkivert frå originalen 7. februar 2019. Henta 12. mars 2019.
4. 1 2 3 4  «Barley, Katarina». *Deutscher Bundestag* (på tysk). Arkivert frå originalen 22. juni 2017. Henta 30. mai 2017.
5. 1 2  Europa ist unsere Zukunft, *The European*
6. ↑  Ravensburg, Munzinger-Archiv GmbH,. «Katarina Barley - Munzinger Biographie». *www.munzinger.de* (på tysk). Henta 30. mai 2017.
7. ↑  Quoos, Jochen Gaugele, Christian Kerl und Jörg. «SPD-Generalsekretärin Katarina Barley: „Jetzt ist nichts mehr wie vorher"» (på tysk). Henta 2. juni 2017.
8. ↑  «Übersicht». *web.archive.org*. 23. september 2015. Arkivert frå originalen 23. september 2015. Henta 11. juli 2019.
9. ↑  NDR. «Schwesig will auf Ministerpräsident Sellering folgen». *www.ndr.de* (på tysk). Henta 2. juni 2017.
10. ↑  «Deutscher Bundestag - Dr. Katarina Barley». *Deutscher Bundestag* (på tysk). Henta 11. juli 2019.

* *Denne artikkelen bygger på «Katarina Barley» frå Wikipedia på bokmål, den 19. mars 2024.*